Susie Jessen (DD), 2024-01-23:
Jeg skulle lige vænne mig til, at det var Liberal Alliance først.
Men så er det godt, at talerstolen kommer ned i den rigtige højde.
Tak for det, fru Sólbjørg Jakobsen.
Jeg vil lige starte med at sige, at i Danmarksdemokraterne har vi en stor forståelse for, at det selvfølgelig ikke er nemt at være anderledes, og at det må være meget, meget svært at skulle stå og fortælle sine forældre, at man f.eks. føler sig som det andet køn.
Jeg er faktisk rigtig glad for, at vi i Danmark jo er et tolerant land.
Vores kultur gør, at det er nemmere at leve præcis, som man gerne vil leve.
Der findes jo selvfølgelig folk, som ikke vil acceptere det her, men jeg tænker, at det tit er visse kredse fra Mellemøsten, som har det på den måde.
Vi ser, at der er børn, der bliver fodret med hormoner, fordi de gerne vil være et andet køn, uden at man overhovedet sætter spørgsmålstegn ved, om netop de her pubertetens forvirrende år måske skal passere først, inden man tager en så irreversibel beslutning.
Vi ser Normstormere, der med undervisningsmateriale indoktrinerer børn med, at der er flere end to køn, og det er der jo ikke biologisk.
Vi ser, at flertallet hele tiden skal agere på mindretallets præmisser.
Et mindretal af drenge vil hellere lege med dukker end med biler.
Og i stedet for bare at lade det være ved det skal alle være ens; så skal det hele være kønsneutralt.
Det synes jeg egentlig er vanvittigt.
Det er jo også vanvittigt at gå og lade, som om mænd og kvinder ikke er forskellige, for det er vi.
X- og y-kromosomer gør os forskellige.
Jeg synes også, det er vanvittigt, at mænd, der er født som mænd, kan stille op i idrætsdiscipliner for kvinder og selvfølgelig i vægtløftning, cykling og svømning vinde det hele, fordi de har en stærkere muskulatur end kvinder.
Jeg tror på, at det er vigtigt med nogle faste holdepunkter i livet, nogle fundamenter, der gør spørgsmålet om, hvem man egentlig er, nemmere at svare på.
Jeg er bare bange for, at der er så mange begreber og ting, man skal forholde sig til som barn i dag, der gør tingene meget mere forvirrende, end godt er.
Det skaber ikke et ordentligt fundament under vores børns fødder.
Det er vigtigt for mig at sige, at voksne mennesker i mine øjne skal have lov til at klæde sig, som de vil, og identificere sig som det, de vil.
Det skal de have lov til.
Men det ændrer bare ikke på, at de altid vil have det køn med sig, som de har fået fra fødslen.
Derfor giver det ikke nogen mening, at samfundet køber ind på, at man er noget andet, end man egentlig er.
Jeg synes, at debatten om juridisk kønsskifte er et godt eksempel på det.
For jeg må være ærlig og sige, at det er helt absurd, at man vil tillade det for helt små børn.
Jeg synes, det er rigtig fint, at traditionelle kønsroller bliver udfordret, at man i hvert enkelt parforhold finder ind til at leve præcis, som man vil, og at hr. Mikkel Bjørn godt kan lide duftlys.
Det er noget af det gode ved Danmark, og jeg kan lide, at der er mange måder at være mand og kvinde på i dag.
Men når samfundet køber ind på mindretallets præmisser, synes jeg, fundamentet begynder at vakle.
For hun er jo født som mand og vil altid være født som mand uanset hvad, ligesom jeg også altid vil være født som en, der aldrig bliver over 1,60 m, selv om jeg identificerer mig som en, der er 2 m høj.
Jeg synes, det er en spændende debat, og tak til Dansk Folkeparti for at tage den op i dag.
Tak for ordet.